Komisijos reglamentas (EEB) Nr. 1915/83
1983 m. liepos 13 d.
dėl tam tikrų išsamių apskaitos tvarkymo įgyvendinimo taisyklių, siekiant nustatyti žemės ūkio valdų pajamas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje [1], su paskutiniais pakeitimais, padarytais Reglamentu (EEB) Nr. 2143/81 [2], ypač į jo 6 ir 9 straipsnius,
kadangi Komisijos reglamentas Nr. 184/66/EEB [3] su paskutiniais pakeitimais, padarytais Reglamentu (EEB) Nr. 1860/82 [4], turi būti priderintas prie dabartinės situacijos, kai veikia duomenų tinklai;
kadangi kasmet reikia sudaryti sutartį tarp kompetentingų institucijų, kurias paskiria kiekviena valstybė narė, ir apskaitos tarnybų, kurios nepriklauso administraciniam padaliniui, pagal kurią apskaitos tarnyba įsipareigoja vykdyti savo prievoles laikydamasi Bendrijos taisyklių; kadangi į šią sutartį turi įeiti nuostatos dėl minėtų Bendrijos taisyklių;
kadangi, siekiant užtikrinti, kad duomenų tinklo rezultatai būtų teikiami kiekvienais metais maždaug tuo pat metu, kai Komisijai išsiunčiamos pirmosios ūkių ataskaitos, reikia apriboti apskaitinių metų pabaigos laikotarpį;
kadangi ūkio ataskaitas reikia atsiųsti per tokį laiką, kad apskaitos tarnybos, ryšių palaikymo įstaigos ir Komisija galėtų įvykdyti savo uždavinius;
kadangi ataskaitų siuntimo laikotarpį reikia skaičiuoti nuo apskaitinių metų, su kuriais jos susijusios, pabaigos;
kadangi tinkamai užpildytoje ūkio ataskaitoje turi būti pateikti tikslūs užfiksuoti faktiniai duomenys pagal 1977 m. rugsėjo 23 d. Komisijos reglamentą (EEB) Nr. 2237/77 dėl ūkio ataskaitos formos, naudojamos žemės ūkio valdų pajamoms nustatyti [5], su paskutiniais pakeitimais, padarytais Reglamentu (EEB) Nr. 3272/82 [6];
kadangi Komisijai reikia sumokėti standartinį mokestį už tinkamai užpildytas ir per nurodytą laikotarpį atsiųstas ūkio ataskaitas;
kadangi dėl bendro išlaidų didėjimo ir jo poveikio ūkio ataskaitų pildymo išlaidoms šį mokestį reikia nuolat tikslinti;
kadangi, siekiant gerinti finansinių operacijų vykdymą pervedant standartinį mokestį, reikia priimti nuostatas dėl mokėjimo pavedimu;
kadangi reikia anuliuoti Reglamentą Nr. 184/66/EEB nuo 1984 apskaitinių metų pradžios ir nuo tų pačių metų pradžios taikyti naujas nuostatas;
kadangi Bendrijos privačių ūkių apskaitos duomenų tinklo komitetas nepareiškė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Sutartyje, kuri nurodyta Reglamento Nr. 79/65/EEB 9 straipsnio 1 dalyje, pateikiami bent jau tie straipsniai, kurie nurodyti priede.
2 straipsnis
Ataskaitiniai metai, kuriuos sudaro 12 vienas po kito einančių mėnesių, nurodyti Reglamento (EEB) Nr. 2237/77 II priedo Ia punkte, baigiasi laikotarpiu tarp gruodžio 31 d. ir birželio 30 d. imtinai.
3 straipsnis
Patikrinusi ūkio ataskaitų, pateiktų pagal Reglamento (EEB) Nr. 2237/77 III priedo reikalavimus, turinį, ryšių palaikymo įstaiga jas visas nusiunčia konfidencialiuose vokuose Komisijai per devynis mėnesius nuo ataskaitinių metų, su kuriais jos susijusios, pabaigos.
Tais atvejais, kai per minėtą devynių mėnesių laikotarpį ryšių palaikymo įstaiga gali nusiųsti visas ūkio ataskaitas, už kurias ji yra atsakinga, po gruodžio 31 d., pasibaigus ataskaitiniams metams, ryšių palaikymo įstaiga gruodžio 15-31 d. nusiunčia Komisijai visas tinkamai užpildytas ūkių ataskaitas, kurias ji turi; kitos ūkių ataskaitos siunčiamos Komisijai vėliau per nurodytą laikotarpį.
4 straipsnis
Ūkio ataskaita yra tinkamai užpildyta, kai:
- jos faktinis turinys tikslus ir
- joje pateikti apskaitos duomenys buvo užregistruoti ir yra pateikiami pagal Reglamento (EEB) Nr. 2237/77 reikalavimus.
5 straipsnis
1. Komisija sumoka atitinkamai valstybei narei standartinį mokestį už kiekvieną tinkamai užpildytą ūkio ataskaitą, atsiųstą per 3 straipsnyje nurodytą laikotarpį.
2. Standartinis mokestis mokamas dviem įmokomis:
- dalinis mokėjimas mažinant įsiskolinimą, atitinkantis 50 % mokesčio, pervedamas kiekvienos valstybės narės ataskaitinių metų pradžioje už kiekvieną respondentinę valdą, nustatytą Komisijos Reglamente (EEB) Nr. 1859/82 [7],
- balansas, kuris apskaičiuojamas mokestį dauginant iš tinkamai užpildytų ir Komisijai nusiųstų ūkių ataskaitų skaičiaus ir atimant minėtą pervedimą, kurį Komisija, gavusi ūkių ataskaitas, sumoka per šešis mėnesius.
3. Standartinio mokesčio dydis nustatomas Reglamento Nr. 79/65/EEB 19 straipsnyje nurodyta tvarka.
6 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1984 ataskaitinių metų pradžios.
Šiuo reglamentu Reglamentas Nr. 184/66/EEB panaikinamas. Jis taikomas iki 1983 ataskaitinių metų pabaigos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. liepos 13 d.